19. schôdza NR SR - 12.deň - B. popoludni
Dátum: 2024-10-01
Poslanec: Dvořák, Oskar (PS)
Druh vystúpenia: Vystúpenie v rozprave

50. Ďakujem veľmi pekne za slovo, pán predsedajúci. Ja som veľmi rád, že tu je pán minister, pretože zdravotníctvo spolu s dôchodkami, najväčšie dôchodkové oblasti, čiže podľa mňa máme sa o čom porozprávať. Som rád, že tu, pán minister, teraz sedíte. Viackrát ste teda v rozprave aj spomínali, že teda rád sa porozprávate s niekým, kto sa tomu zdravotníctvu venuje. Tak ja najprv pokúsim sa byť naozaj že veľmi vecný a podať aj v niečom pomocnú ruku, spomeniem také dve oblasti, ktoré by ste podľa mňa mali napraviť a mali by ste sa im venovať. A najprv dám taký akože trošku politický úvod, že veľmi výnimočne sa zastanem pani ministerky Dolinkovej, lebo vy veľmi často operujete s údajmi, že raz tam malo zdravotníctvo, že prednedávnom ešte pred piatimi rokmi 4 mld., teraz už tam má 8 mld., už sa blížime k nejakým 9 mld., no ale to treba trošku dať do kontextu. Že naozaj peňazí do zdravotníctva ide mnoho, takmer sa tie zdroje zdvojnásobili, ale keď sa pozriete napríklad na ten kontext Európskej únie, tak my sme stále pod tým priemerom Európskej únie. My ako Slovensko dávame tie najaktuálnejšie dáta z roku 2021, ´22, teraz vyjdú nové v Eurostate, tie hovoria o tom, že my dávame 7,8 HDP nášho na zdravotníctvo, ale ten priemer Európskej únie je napríklad 10,9. Takí Česi dávajú 9,5. Čiže oni nás akože stále predbiehajú o nejaké približne 2 mld. v tom zdravotníctve, ak by sme chceli len ich dobehnúť, ich nejaký štandard zdravotnej starostlivosti. Keď sa pozrieme ale na tie najvyspelejšie krajiny, to sú, to sú napríklad Nemecko, Nemecko dáva až 13 % HDP, čo je takmer dvojnásobok toho, čo my dávame. Francúzi 12,3 % HDP, Holandsko, čo sa dáva za veľký príklad, 11,1 HDP, čo je tiež o 3-4 % viac, ako my dávame. Čiže v tomto sa veľmi výnimočne zastanem pani ministerky, že ten rast zdrojov do toho samotného zdravotníctva je nevyhnutný a bude nevyhnutný aj do budúcnosti kvôli rôznym rastovým demografickým faktorom a bude sa to teda zhoršovať. Ale v čom sa zase zastanem vás, pán minister, je voči pani ministerke zdravotníctva, že tu sa absolútne zhodneme, že máme rok a ona nepredstavila žiadne, ale žiadne manažérske opatrenia, žiadne reformné systémové opatrenia. Pani ministerka má, a v tom sa, v tom sa, v tom sa podľa mňa zhodujeme, má obrovský priestor na zvyšovanie efektivity vo svojom rezorte, nič nerobí, nič tu nevidíme, ale zároveň ako kebyže je nutné povedať, že bavíme sa tu rádovo v niekoľkých stovkách miliónov eur, keď my máme zdravotníctvo podfinancované oproti napríklad ostatným obrovským krajinám alebo Česku o niekoľko miliárd eur. No a teraz, teraz prechádzam k tým, k tým konkrétnym problematikám. Prvú vec, ktorú vám chcem dať do pozornosti, je transakčná daň. Vy zavádzate transakčnú daň pre všetky podnikateľské subjekty. Ja si myslím, že ako ste to chceli ošetriť voči nemocniciam, aby sa nemocníc nechytala tá samotná transakčná daň, tak ste dali do toho § 3, že sa to nemá týkať rozpočtových a príspevkových organizácií. No ale problém je v tom, že všetky nemocnice nie sú rozpočtové a príspevkové organizácie, my tu máme akciové spoločnosti, napríklad Nemocnica Poprad, čo je štátna nemocnica, máme tu srdcovo-cievne ústavy, onkologické ústavy, to sú špecializované ústavy, na ktoré napríklad vytvárate teraz dve kategórie nemocníc. Vy na jednu nemocnicu nebudete aplikovať transakčnú daň, na druhú budete aplikovať transakčnú daň. A to je podľa mňa že nesprávne vôbec, že po prvé, je to podľa mňa že chybne urobené, že tam robíte tieto dve kategórie, ale druhá vec je, že tie nemocnice majú obrovský problém zadlženosti, už teraz tu máme vyše miliardy eur, pani ministerka má problém vôbec púšťať peniaze, ktoré tam dotujete, tak má problém vôbec púšťať to samotné oddlžovanie, a vy ešte budete zhoršovať ako kebyže cash flow a brať im peniaze na tú zdravotnú starostlivosť tým nemocniciam, budete to prevádzať do iného vrecka a potom to tam zase budete musieť vracať. Podľa mňa je to nesprávny prístup a čo je ešte ale horšie, podľa mňa čo ste si, čo ste si úplne pri tvorbe toho zákona neuvedomili, je, že, no a ešte jednu kategóriu predtým, jak poviem ten najväčší problém, je že zdravotné poisťovne. Zdravotné poisťovne je ďalší veľký problém. Máme tu, ony sú akciové spoločnosti, veľká Všeobecná zdravotná poisťovňa, jej sa najviac dotkne tá transakčná daň, ony teraz už vypočítali, že približne je to 9 mil., čo všetky tie poisťovne budú musieť namiesto zdravotnej starostlivosti, ony budú musieť dávať na túto transakčnú dať. To je 9 mil., o 9 mil. eur, čo ony budú môcť použiť na nejakú zdravotnú starostlivosť. No ale čo je na tom najhoršie, je, že vy zároveň ste nemysleli na ambulancie. Ambulancie sú všetky podnikateľské subjekty. Takmer všetky sú podnikateľské subjekty. Nie všetky, ale vo väčšine ony fungujú ako normálne klasické eseročky, to znamená, že vy ste síce dali výnimku do zákona, že transakčná daň sa nebude dotýkať poistného, ale to je iba že platba poistného, a zároveň keď sa pozriete do vnútorného fungovania tých ambulancií, tak ambulancia bežne musí zaplatiť za rôzne služby, keď si objedná napríklad laboratórne vyšetrenia, ony medzi sebou majú transakcie. To znamená, že za každú takúto transakciu, alebo keď platíme platy, hocičo, proste každá jedna transakcia v tej ambulancii bude podliehať novej transakčnej dani. Viete, čo to spôsobí? Spôsobí to to, že jedna polka ambulancií bude mať vôbec problém prežiť, že kľaknú na kolená a nebudú si to môcť nejakým spôsobom ako kebyže vykompenzovať. A druhá časť tých ambulancií bude mať obrovský problém s tým, že keď budem chcieť prežiť, tak to budú musieť preniesť na pacientov. A to znamená, že vy reálne ako kebyže zdražíte zdravotnú starostlivosť pre pacientov alebo, alebo ju znedostupníte. Niektorá ambulancia buď neprežije, lebo si nebude môcť dovoliť takéto navýšené náklady, viaceré sú už teraz na hrane, pretože my v tom našom systéme naozaj oveľa viac dotujeme nemocnice na úkor ambulancií a ich často zvýhodňujeme cez platové automaty a podobne a vy teraz idete akože priamo im ešte zasadiť ranu, že idete im zvyšovať náklady. No ale to je tá druhá rana, že vy im robíte aj tú prvú ranu v tom, že vy idete znižovať platový automat a ten platový automat, samozrejme, on sa dotýka zdravotníckych pracovníkov priamo v zákone a on potom určuje, aký rozpočet tam ide. Ale však vy to viete, že ministerstvo financií vždy počíta mzdy nielen pre ústavných pracovníkov, ale aj pre ambulancie. To znamená, že keď vy poviete, že ideme znižovať 260 mil. na platy zdravotníkov, tak ono sa to dotýka aj ambulancií. A teraz pozrime sa na tú bežnú ambulanciu. Tá bežná ambulancia teraz bude mať nižšie platby na základe toho, že vy znížite platobný automat, to znamená, že takto aj priamo znižujete peniaze, ktoré idú do tých ambulancií a potom im dávate tú druhú ranu, že na tie ambulancie zavediete teda aj že transakčnú daň a zvyšujete im viac náklady. To znamená, že čo tie ambulancie majú robiť? No buď kľaknú, alebo začnú vyberať viac poplatkov. A zároveň tie poplatky budú vyberať, pretože my tu za rok, čo tu pani ministerka je vo funkcii, ona naozaj neprišla so žiadnou legislatívou, ktorá by nejakým spôsobom regulovala tie poplatky. To znamená, že vy tu normálne robíte že obrovské eldorádo, ktoré tu máme poplatkové, tak vy z toho robíte normálne kontinent veľký, už nie iba akože nejakú maličkú oblasť. A je to naozaj že, je to naozaj že veľký problém, že my vám v tomto chceme aj s kolegom Stachurom podať pomocnú ruku, ja už som to teraz nestihol do mojej rozpravy spracovať, ale kolega Stachura potom ešte vystúpi v ústnej rozprave, prípadne ja, uvidíme, jak sa stihneme, asi kolega Stachura, kde vám chceme teda dať pozmeňovací návrh a v tom pozmeňovacom návrhu to bude doplnené a bude tam jasne uvedené v tom § 3, že tá transakčná daň sa nemá dotýkať zdravotných poisťovní a nemá sa dotýkať poskytovateľov zdravotnej starostlivosti. Toto by bolo také ako kebyže aspoň nejaká záplata na tú, na tú veľkú dieru. No a zároveň teda chcem spomenúť ešte tú druhú tému, ja oceňujem, že vy ste spomenuli, že ste zachytili tu problém tých bezlepkových potravín a celiatikov, aké majú problémy, a ja by som vám dal trošku do kontextu, že ako majú oni sťaženú situáciu, pretože vy sa na to teda pozeráte z pohľadu daní, ale ako kebyže dôležitý je celkový ten prístup podľa mňa, že ako oni majú k tým potravinám základným oni prístup. No a pani ministerka, to vy ste asi nemali šancu vedieť, pretože ona to riešila podzákonnými normami, ona urobila to, že doteraz, keď ste boli celiatikom, nejaká detská skupina, tak vy ste mali približne nárok na dietetické potraviny, ktoré ste si zo zdravotného poistenia mohli zobrať, ak ste mali na to, samozrejme, diagnózu od lekára, približne takých akože 10 kg hotových potravín. Naozaj hotových potravín, hotové cestoviny, hotový chleba a nejaké 2 kg, 1,9 kg možno nejakých akože krekrov a sušienok. Oni tí ľudia naozaj nemajú inú alternatívu, to je jedna z najprísnejších diét, to je jedna z najhorších diét, ktorú, ktorú musia dodržiavať, tí naozaj nemajú alternatívu. Keď si chcete kúpiť chleba, tak ten chleba stojí 300 g 4,5. Oni naozaj nemôžu kúpiť lacnejší chleba proste, lebo majú alergiu na lepok. No a aj preto im vlastne ako kebyže, keďže je to medicínska diagnóza, oni nemajú na výber, tak preto aj štát ich často podporuje, práve ich podporuje tými dietetickými potravinami a on im zo zdravotného poistenia teda hovorí, aký majú nárok. Doteraz to bolo, že 10 kg mali približne teda hotových potravín a 2 kg tých teda nehotových surovín alebo, alebo nejakých, nejakých krekrov. No a čo pani ministerka urobila? Pani ministerka zmenila tzv. kategorizačné zoznamy a urobila to, že ona to otočila a zrazu povedala, že namiesto tých 10 kg hotových potravín teraz vy, milí celiatici, vy dostanete iba suroviny. A to si predstavte, že máte naozaj že ťažkú diétu a že teraz keď niekto príde domov, že no tak super, tak dostanem 10 kg múky a pani ministerka ešte hovorí, že však to bude oveľa efektívnejšie, to bude oveľa lepšie, však budete si môcť z toho viac urobiť. Tak ja by som chcel vidieť nejakého pracujúceho rodiča, ako príde ešte naozaj domov a bude si proste že o siedmej-ôsmej večer vyrábať proste, šúlkať vlastné cestovinky, robiť vlastnú bezlepkovú pizzu, alebo bude si nejaký chleba piecť každý deň. Však to je absolútne nelogické, takže tá zmena, toto, čo pani ministerka urobila, to v skutočnosti spôsobí, že tí celiatici budú mať ešte horší prístup k tým potravinám, a to nie je všetko, to nie je všetko. Čo pani ministerka zároveň tiež ešte robí, a to je jedno z tých opatrení, je, že ona zároveň zvyšuje doplatky. Už to bolo oznámené, že jedno z tých opatrení konsolidačných, ktoré ona teda zvažuje, bude, prvá vec je, že zvažujú, že spoplatnia recepty, napríklad recepty napríklad aj na dietetické potraviny, však to nejde len na liečivá, a druhá vec je, že bude zvyšovať doplatky na lieky, zdravotnícke pomôcky alebo, alebo dietetické potraviny. To znamená, že teraz už jak menila kategorizáciu, tak už sa ozývajú lekári a už hovoria, že naozaj celiatici, ktorí majú takúto ťažkú diétu, tak okrem toho, že im sťaží prístup k tým hotovým produktom, okrem toho im ide ešte aj zvyšovať doplatky, čiže im ide predražovať tú ich stravu a do toho, do toho, pán minister, vy prídete so zoznamom základných potravín a tieto kroky, ktoré sa dejú na ministerstve, oveľa sťažujú a predražujú stravu celiatikom, tak vy im napríklad nezaradíte túto celiatickú stravu, bezlepkovú stravu do toho, do toho zoznamu základných potravín. No a ja na vás chcem naozaj apelovať, že toto nie je nejaká roztopaš tých ľudí. To je naozaj že medicínska diagnóza, pre nich je bezlepkový chleba pre celiatikov alebo cestoviny, pre nich to je že nevyhnutnosť na prežitie. Oni nemajú alternatívu. Oni naozaj musia proste takúto diétu držať, takúto stravu musia mať. No a vy ste to tam nezaradili, to znamená, že v kombinácii s tým, čo robí pani ministerka na ministerstve zdravotníctva, že my tu máme skupinu, sa odhaduje možno až 50-, 60-tisíc ľudí, 30-tisíc z toho je diagnostikovaných, to je naozaj že veľká skupina obyvateľstva. Oni majú veľmi sťažený prístup a keď prejde ten balíček v takomto znení, v akom je, tak ja si dovolím, ja si dovolím tvrdiť, že rodiny celiatikov naozaj pocítia veľmi znížený životný štandard a veľmi veľké problémy. Čiže ja naozaj chcem na vás apelovať, aby ste túto skupinu naozaj desaťtisícov ľudí zobrali do úvahy, aby ste naozaj tieto suroviny, ale aj hotové produkty, ktoré si oni musia kupovať, keď už im dajme tomu, už nebudú mať na recept, nebudú mať na recept predpísané, čo si môžu mesačne zobrať, musia ísť normálne do obchodu, kúpiť si to za vlastné, tak aby sa naozaj na nich pozeralo tak, že pre týchto ľudí je to základná nevyhnutná potravina, ako pre ostatných ľudí je bežný chlieb pšeničný alebo hocijaký iný, tak oni potrebujú tento. A preto aj tá moja pomocná ruka, teda tá prvá pomocná ruka bude v tej transakčnej dani, čo s kolegom Stachurom teda predložíme spoločný pozmeňovací návrh, a tá moja druhá pomocná ruka v tom, naozaj aby sme mohli tým desaťtisícom ľudí, že ja si myslím, že toto naozaj že tu nemá byť žiadny politický konflikt. Tu máme ľudí, ktorí proste majú problém so zdravím, majú problém s diétou, majú veľmi ťažkú diétu, sú veľmi skúšaní, tak podajme im pomocnú ruku a pomôžme im. Takže ja teraz pristúpim k pozmeňovaciemu návrhu, ktorý tu prečítam, jeho cieľom teda bude, ako som už spomínal, zaradiť tieto potraviny pre celiatikov, tieto bezlepkové potraviny do toho okruhu tých základných, základných potravín. Takže pozmeňujúci návrh poslanca Národnej rady Slovenskej republiky Oskara Dvořáka a poslankýň Národnej rady Slovenskej republiky Veroniky Veslárovej a Martiny Holečkovej k vládnemu návrhu zákona, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií, tlač 483. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k vládnemu návrhu zákona, ktorým sa menia a dopĺňajú niektoré zákony v súvislosti s ďalším zlepšovaním stavu verejných financií, tlač č. 483. Vo vládnom návrhu zákona navrhujeme tieto zmeny: 1. V čl. VII, štvrtom novelizačnom bode v prílohe č. 7 sa za slová „ryžový papier a podobné výrobky –” vkladajú slová „len bezlepková potravina podľa osobitného predpisu, 3) ”. Poznámka pod čiarou k odkazu 3 znie: „ 3) § 121 ods. 15 zákona č. 362/2011 Z. z. o liekoch a zdravotníckych pomôckach a o zmene a doplnení niektorých zákonov v znení neskorších predpisov.”. Doterajšie odkazy 3 až 6 sa označujú ako odkazy 4 až 7. 2. V čl. VII, štvrtom novelizačnom bode v prílohe č. 7 bode 2 sa na začiatku vkladá číselný kód Spoločného colného sadzobníka „1102 – Múky z obilnín iných ako z pšenice alebo zo súraže”. Ďakujem veľmi pekne. Skončil som.